text: ICV-EUiA celebrarà la seva 2a Assemblea el proper dimarts 6 de juny - Mollet a mà
  ICV-EUiA celebrarà la seva 2a Assemblea el proper dimarts 6 de juny
  Fa quatre mesos que aquesta va començar a caminar.
  Dimecres, 30 de maig de 2012 | 11:09h
  La Coalició d'ICV-EUiA ha convocat pel proper dimarts 6 de juny, a les 18'30h al Centre Cultural La Marineta de Mollet la seva 2a Assemblea, on es farà balanç de la feina feta en els darrers mesos a nivell social i institucional, i es marcaran col·lectivament els reptes i la línia política de l'organització en el proper període.
  Ja fa quatre mesos que La Coalició va començar a caminar, a partir de la primera assemblea de l'11 de febrer on es va acordar per unanimitat la creació d'aquesta nova formació que vol anar més enllà dels partits polítics tradicionals i aplegar totes les persones que se senten properes a l'esquerra sota un marc unitari, radicalment democràtic i participatiu.
  Des d'aleshores s'han començat a posar en marxa els mecanismes aprovats, s'han creat diferents grups de treball que han engegat diferents plans d'activitats, noves eines de comunicació interna i participació en la presa de decisions col·lectives… i els seus membres creuen que és un bon moment per tornar-nos a aplegar, valorar aquesta primera etapa, decidir quins aspectes cal millorar i discutir conjuntament la línia a seguir en els temps que vindran.
  La Coalició es planteja el repte d'aconseguir arribar a molta més gent, més plural, més diversa, "perquè només amb la força conjunta de totes les persones fartes de patir les conseqüències d'unes polítiques neoliberals suïcides que ens obliguen a pagar la factura d'una crisi que no hem provocat, només si tots i totes ens unim, podrem sortir d'aquesta situació".